## Rješenje kojim se Marini Kožul Šaponja iz Zadra oduzima dozvola za obavljanje poslova brokera

### NN 128/2006 (27.11.2006.), Rješenje kojim se Marini Kožul Šaponja iz Zadra oduzima dozvola za obavljanje poslova brokera

# HRVATSKA AGENCIJA ZA NADZOR FINANCIJSKIH USLUGA

**2831**

Temeljem odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
Uprava Hrvatske agencije za nadzor financijskih usluga, po službenoj dužnosti u
predmetu oduzimanja dozvole za obavljanje poslova brokera Marini Kožul Šaponja
iz Zadra, Šibenska 2b, na sjednici održanoj 17. studenoga 2006. godine donijela
je

## RJEŠENJE

1. Marini Kožul Šaponja iz Zadra, Šibenska 2b, oduzima se dozvola za obavljanje
poslova brokera.
2. Ovo rješenje upisuje se u Registar ovlaštenih brokera, koji vodi Hrvatska
agencija za nadzor financijskih usluga.
3. Ovo rješenje objavit će se u »Narodnim novinama«.

```
Obrazloženje
```

Rješenjem Komisije za vrijednosne papire Republike Hrvatske, klasa: UP/I-450-08/03-02/503
od 19. rujna 2003. godine, Marini Kožul Šaponja iz Zadra, zaposlenici ovlaštenog
društva Nova banka d.d. Zagreb (nova tvrtka OTP banka Hrvatska d.d. Zadar,
dalje: Društvo), bila je na neodređeno vrijeme izdana dozvola za obavljanje
poslova brokera.
Sukladno odredbi članka 10. stavak 1. Pravilnika o sadržaju zahtjeva za
izdavanje i postupku izdavanja dozvola ovlaštenim društvima i osobama ovlaštenim
za obavljanje poslova s vrijednosnim papirima (»Narodne novine« br. 143/02),
broker je dužan kontinuirano obavljati poslove sukladno Zakonu o tržištu
vrijednosnih papira (»Narodne novine« br. 84/02, dalje: ZTVP) i aktima Hrvatske
agencije za nadzor financijskih usluga (dalje: Agencija). Odredbom članka 58.
stavak 1. točka 7. ZTVP-a propisano je da će Agencija rješenjem oduzeti dozvolu
brokeru koji prestane ispunjavati uvjete na temelju kojih mu je dozvola izdana
ako, u roku koji Agencija odredi, te uvjete ne ispuni.
Budući da je Društvo obavijestilo Agenciju da Marina Kožul Šaponja više ne radi
na poslovima brokera, to je imenovanoj bio zaključkom Agencije, klasa: UP/I-450-08/06-07/25
od 13. srpnja 2006. godine, određen rok od 3 (tri) mjeseca za dostavu dokaza da
je zaposlena u ovlaštenom društvu na poslovima trgovine s vrijednosnim papirima.
Iz dostavnice je razvidno da joj je predmetni zaključak uručen 20. srpnja 2006.
godine.
Kako je, temeljem navedenog zaključka, Marina Kožul Šaponja Agenciji dostavila
očitovanje u kojemu navodi da više ne obavlja poslove s vrijednosnim papirima,
nego druge poslove, valjalo je riješiti kao u izrijeci ovog rješenja, dakle
oduzeti joj dozvolu za obavljanje poslova brokera i provesti upis oduzimanja
dozvole u Registru ovlaštenih brokera koji vodi Agencija, s danom upisa 17.
studenoga 2006. godine, pod rednim brojem 191 (sto devedeset jedan).
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-450-08/06-07/25
Urbroj: 326-111/06-3
Zagreb, 17. studenoga 2006.

Predsjednik Uprave
**Ante Samodol**, v. r.

Rješenje, NN 128/2006-2831